text: # Giū-áng Tái-săng
  Giū-áng Tái-săng (九案泰山) sê Hók-ciŭ Dài-gĕ̤ng hó-gê̤ṳng gì siŏh ciáh chŏng-miêu (村廟) séng-ngiōng lièng-hăk-tā̤. Gé̤ṳng Giū-áng Tái-săng gì miêu dŭ-liāng ô siŏh ciáh hū (府) gâe̤ng sĕk-săng ciáh dòng (堂), tūng-chĭng "Giū-áng Sĕk-săng-dòng" (九案十三堂). Giū-áng Tái-săng-hū cūng-dòng (九案泰山府總堂) diŏh Dài-gĕ̤ng-kṳ̆ Tái-bìng Nê-lâe̤ng (太平二弄) biĕng-dău, gâe̤ng Tái-bìng-dòng (太平堂) găk siŏh ciáh dê-huŏng.
  Giū-áng Tái-săng-hū gé̤ṳng Dŭng-ngŏk Dâi-dá̤ (東嶽大帝) gì buô-hâ Ŭng Dŭ-tūng (溫都統) gâe̤ng Kŏng Dŭ-tūng (康都統), hô̤ lā̤ "Ŭng Tái-săng" (溫泰山), "Kŏng Tái-săng" (康泰山). Chŭi-iòng mò̤ gé̤ṳng Dŭng-ngŏk Dâi-dá̤, dáng-sê iâ gó̤ lō̤ "Tái-săng-hū" (泰山府). Giū-áng Tái-săng-hū găk Nàng-dàng Sĕk-săng-hiŏng (南臺十三鄉) ô cê-gă gì hŭng-dòng (分堂), hŭng-dòng diē-sié sô̤i gì sê lâng ciáh dŭ-tūng gì buô-hâ. Muōi siŏh nièng gì gāu-nguŏk chĕ̤-ék gáu sĕk-sé, sĕk-săng-dòng buŏng siàng gāu cū chăng-gă ngiàng-sìng uăk-dông, hô̤ lā̤ "ngiàng Tái-săng" (迎泰山). Ciā gāu cū ké̤ṳk dŏng-dê nè̤ng hô̤ lā̤ "Giū-áng" (九案), "Giū-áng Tái-săng" gì miàng-cê cêu sê ciŏng-uâng lì gì. Sĕk-nê muóng-buŏi, giók-dêng â̤ siŏh nièng lâng ciáh dŭ-tūng diŏh sô̤i diê ciáh dòng lā̤. Sĕk-săng-dòng ô gì siŏh hiŏng siŏh áng (案), ô gì lâng săng hiŏng siŏh áng, dŭ-liāng ô gāu ciáh áng. Găk Dĕ̤ng-muòng ngiê-dāu gì Ngŏk-hŭng (岳峰) gó ô siŏh ciáh gé̤ṳng Dŭng-ngŏk Dâi-dá̤ gì Tái-săng-hū, ôi gâe̤ng ĭ kṳ̆-biék, cêu ciŏng gé̤ṳng Ŭng, Kŏng nê dŭ-tūng gì miêu gó có̤ "Giū-áng Tái-săng-hū" (九案泰山府). Sĭk-cié Dô̤-gáu diē-sié ciáng-sék gì chĭng-hŭ sê Dŭng-ngŏk Tái-săng Dŭ-tūng-hū (東嶽泰山都統府).
  
  ## Lĭk-sṳ̄
  Giū-áng Tái-săng gì Sĕk-săng-hiŏng (十三鄉) sê cī Tái-bìng-săng (太平山), Săng-giāng-diē (山仔裏), Hàng-tàu (涵頭), Gá-diòng-bāng (教場坂), Puō-dĕ̤ng (浦東), Puō-să̤ (浦西), Să̤-iòng (西洋), Dāu-diè (斗池), Să̤-iàng-diē (西營裏), Iòng-bīng (洋炳), Sĕ̤ng-puō-tàu (雙浦頭), Ò̤-siông (河上), Ò̤-â (河下) 13 ciáh chŏng, ciā dê-huŏng ô 3420 bìng-huŏng hī-māng duâi, siŏng-dŏng gĭng-dáng Dài-gĕ̤ng să̤-báe̤k gâe̤ng Gū-làu să̤-nàng, dĕ̤ng gáu Báik-ék-chék-lô (八一七路) gâe̤ng Iòng-dṳ̆ng-lô (洋中路), să̤ gáu Nê-kuàng-lô (二環路) gâe̤ng Dòng-tĭng-lô (長汀路), báe̤k gáu Kuàng-siàng-lô (環城路) gê̤ng Là̤-mìng-lô (黎明路), nàng gáu Nìng-huá-lô (寧化路) Ngiê-ciŭ-gīng (義洲境). Giū-áng Tái-săng gì séng-ngiōng ô sé ngô báh nièng gì lĭk-sṳ̄, gé̤ṳng Ŭng Dŭ-tūng (溫都統) gâe̤ng Kŏng Dŭ-tūng (康都統). Ŭng Dŭ-tūng miàng Kìng (瓊), guăng hŭng "Dŭng-dâi Ngŏk-cŭng Ngṳ̆k-cièng Dṳ̆ng-cêng-uòng" (東岱嶽宗御前忠靖王), Kŏng Dŭ-tūng miàng Sĭk (席), guăng hŭng "Dŭng-dâi Ngŏk-cŭng Ngṳ̆k-cièng Ĭng-liĕk-uòng" (東岱嶽宗御前英烈王); ĭ lâng ciáh ciŏng-gŭng dŭ sê ĭng-ôi dê hō̤ cêng sâ̤ báh-sáng gì ŭng-bâng ké̤ṳk Ngṳ̆k-huòng-siông-dá̤ hŭng-guăng, sṳ̆k Dŭng-ngŏk Dâi-dá̤ guāng, dŭ sê Dŭng-ngŏk Sĕk Tái-bō̤ (東嶽十太保) cĭ ék. Có̤i cā nâ diŏh Tái-bìng-săng-chŏng ô gé̤ṳng lâng ciáh ciŏng-gŭng, cêu sê găk Tái-bìng-săng-dòng, Tái-bìng-săng-dòng gì hiŏng-huōi sê téng Hók-ciŭ siàng-báe̤k gì Dŭng-nguŏk-miêu (東嶽廟) chiāng gì. Chă-bók-dŏ̤ Mìng-dièu, Chĭng-dièu sì-gĭ, Nàng-dài Sĕk-săng-hiŏng (南臺十三鄉) huák-sĕng ŭng-bâng, cêng sâ̤ nè̤ng gāng-niēng, nâ ô gé̤ṳng lâng ciáh ciŏng-gŭng gì Tái-bìng-săng-chŏng sêu-căi có̤i kĭng, gó-chṳ̄ hó-gê̤ṳng gì chŏng dŭ lièng-hăk kī lì gé̤ṳng lâng ciáh ciŏng-gŭng, ī-giù bō̤-iêu. Bék-ciáh chiŏng gé̤ṳng lâng ciáh ciŏng-gŭng gì chŏng-miêu lṳ̆k-lṳ̆k-sṳ̆k-sṳ̆k kī kī lì, dŭ-liāng sĕk-săng-dòng, dŭ sê găk Mìng-dièu, Chĭng-dièu sèng-âu kī gì.
  Giū-áng Tái-săng gì séng-ngiōng bī-gáu dĕk-sṳ̀: 13 ciáh chŏng gê̤ṳng-dùng gé̤ṳng siŏh ciáh sìng, séng-ngiōng lièng-hăk-tā̤ bī-gáu duâi; muōi siŏh ciáh chŏng dŭ ô cê-gă gì chŏng-miêu, dáng-sê gé̤ṳng gì ciō-sìng sê áng muóng-buŏi gì giék-guō lùng lā̤ sô̤i 13 ciáh dòng lā̤, ng-sê dòng-gĭ sô̤i siŏh ciáh dòng lā̤; lêng-ngôi, ngiàng-sìng sê ī ciék-sáe̤ng ciō-sìng gì huŏng-sék kăi-sṳ̄, cuòi iâ sê bī-gáu dĕk-biék.
  Có̤i-cā, Dĕ̤ng-muòng gì Dŭng-ngŏk Tái-săng-miêu ngiàng-sìng uăk-dông sê có̤i duâi có̤i lṳ̀ng-dâe̤ng gì. Ùng-gáik ī-hâiu, ngiàng-sìng uăk-dông ké̤ṳk géng-cī, dāng hŭ-uái gì ngiàng-sìng mò̤ lāu. Giū-áng Tái-săng gì ngiàng-sìng hī sèng-âu iâ dìng lâi, dáng-sê gáu 1990 nièng-dâi, Giū-áng Tái-săng gì ngiàng-sìng uăk-dông bók hŭi-hŭk lāu, gó-ô cêng sâ̤ chĭng-nièng-gŏ̤ gă diē lì. Chŭi-iòng-gŏng sĕk-săng-chŏng dŭ cháik-chiĕng chă-bók-dŏ̤ lāu, Giū-áng Tái-săng gì ngiàng-sìng gó làu lā̤, gó có̤ lā̤ cêng nâu-iĕk, muōi nièng chă-bók-dŏ̤ ô chiĕng gūi nè̤ng chăng-gă, sê gĭng-dáng Hók-ciŭ siàng-kṳ̆ có̤i duâi gì ngiàng-sìng uăk-dông.
  2016 nièng 3 nguŏk, Dài-gĕ̤ng-kṳ̆ céng-hū ciŏng "Giū-áng Tái-săng séng-sṳ̆k" (九案泰山信俗) liĕk diē Dài-gĕ̤ng-kṳ̆ dâ̤ 2 piĕ hĭ-ŭk-cék ùng-huá mìng-sāng mìng-liŏh (非物質文化遺產名錄). 2017 nièng 11 nguŏk 3 hô̤, "Hāi-hiĕk Liōng-ngiâng (Hók-ciŭ) Giū-áng Sĕk-săng-hiŏng Tái-săng Ùng-huá-cáik" (海峽兩岸（福州）九案十三鄉泰山文化節) kŭi-mŏk, ô chiāng Dài-uăng gì Ngì-làng Dŭng-ngŏk-miêu gì nè̤ng lì chăng-gă.
  
  ## Ngiàng-sìng guó-tiàng
  Muōi siŏh nièng gāu-nguŏk chĕ̤-ék gì Ngū-sì (午時) sê Ŭng, Kŏng lâng ciáh ciŏng-gŭng kŭi-dòng bâing-gŭng gì sì-găng, có̤i-gê̤ṳng gūi nièng ĭng-ôi sì-găng gāng, gĭng-siòng tì-cā gáu Báik-nguŏk Săng-sĕk cêu kŭi-dòng lāu. Kŭi-dòng cĭ sèng, Gé̤ṳng diŏh Să̤-iàng-diē Dòng-sĕng-dòng gì lâng ciáh "Tái-săng Hô̤-gá Dâi-ciŏng-gŭng" (泰山護駕大將軍) Duâi-báh (大伯), Nê-báh (二伯) chók-huák kó̤ gô-áng (舊案) Ŭng, Kŏng lâng ciáh ciŏng-gŭng hŭ-uái hô̤-gá. Sĕk-săng-dòng có̤ gāng-dăng gì ngì-sék, ciŏng miêu diē-sié gì Ŭng, Kŏng lâng ciáh ciŏng-gŭng uâng siông sĭng gì ĭ-siòng, uâng ĭ-siòng iù Săng-giāng-diē-dòng hó-cáik. Ngì-sék giék-sók ī-hâiu, ciŏng Ngū-iàng-guáng (五營罐) gì hŭng-dièu tiē lâi, gái-gái huăng kŭi, ngê̤ṳ-é ciŏng Ngū-iàng Bĭng-mā-sĭ (五營兵馬司) gì bĭng-giāng bóng chók kó̤ sùng, ôi ngiàng-sìng có̤ cūng-bê. Ciék-giâ-lì gì chĕ̤-nê gáu chĕ̤-báik cêu-sê sĕk-săng-dòng cê-gă gì ngiàng-sìng uăk-dông. Gì-tă sĕk-nê ciáh dòng gé̤ṳng gì sìng gáu gô-áng, hióng Kŏng Ciŏng-gŭng bái-sêu. Chĕ̤-gāu sê Kŏng Ciŏng-gŭng gì săng-nĭk (Ŭng Ciŏng-gŭng săng-nĭk sê ngū-nguŏk chĕ̤-ngô), áng diòng-tūng diŏh có̤ ngì-sék, bā̤ gé̤ṳng-pīng, bóng páu-diông, cê̤ṳ-chuăng dēng-dēng. Sĕk-ék màng-buŏ iù mā-lù (馬爐), puái nè̤ng kòng lā̤ mā-lù sùng Sĕk-săng-hiŏng. Mā-lù sê ô mā-tàu gì hiŏng-lù, gà̤-dēng chák lā̤ lâng ciáh ciŏng-gŭng gì lêng-gì (令旗), kòng mā-lù gì nè̤ng hô̤ lā̤ mā-hŭ (馬夫). Gô-dā̤ sĕk-săng-hiŏng ô gì diô cêng cák, giêu mò̤-niĕ-ài diē kó̤, mā-lù gáu gì dê-huŏng cêu siŏng-dŏng Ŭng, Kŏng lâng ciáh ciŏng-gŭng giàng guó siŏh-iông.
  Gāu-nguŏk sĕk-nê ê-sì (未時, chă-bók-dŏ̤ â-dáu siŏh-dēng gáu săng-dēng) muóng-buŏi, tŭng-guó gĕ̤h buŏi gì huŏng-sék giók-dêng â-siŏh-nièng Ŭng, Kŏng lâng ciáh ciŏng-gŭng sô̤i diê ciáh dòng lā̤. Muói-buŏi gì sèng-âu sông-sê̤ṳ iâ sê gó-diâng gì. Muóng-buŏng gì sèng-âu, gáuk dòng dòng-ciō gô̤i lâng ciáh ciŏng-gŭng méng-sèng, dô̤-sê̤ṳ ciŏng lâng piéng buŏi hióng tiĕng lā̤ gĕ̤h. lâng piéng buŏi nâ sê siŏh ciáng siŏh huāng hô̤ lā̤ "siáng-buŏi" (聖杯), dâi-biēu cáng-dòng. Muōi huòi muóng-buŏi giék-sók, áng diòng-tūng dŭ ô "dŏk mā-bà̤" (奪馬牌) gì ngì-sék. Mā-bà̤ sê siŏh ciáh chà-bà̤, dáik gáu mā-bà̤ gì áng cêu dâi-biēu â-siŏh-nièng ciŏng-gŭng sô̤i hiā áng gì dòng lā̤. Nâ sê dáik gáu sô̤i-áng cṳ̆-gák gì áng sê gūi ciáh dòng hăk siŏh-dŏ̤i gì, cêu áng hī ciáh áng nô̤i-buô gì giĕ-dêng, giók-dêng lâng ciáh ciŏng-gŭng dó̤-dā̤ diŏh sô̤i diê ciáh dòng lā̤. Tiăng-gōng cê-gă gì dòng dáik gáu "siŏh siáng" (一聖, siŏh ciáh siáng-buŏi), iàng gì hī dòng gì chĭng-nièng-gŏ̤ chṳ̄-káik kĕk có̤i ká̤ gì sók-dô̤ ciŏng mā-bà̤ dŏk kó̤, muōng bié muōng tiăng cê-gă gì dòng ô-mò̤ dáik gáu "lâng siáng" (二聖, lâng ciáh siáng-buŏi). Nâ sê mò̤, cêu ciŏng mā-bà̤ dèng diōng kó̤, iù â siŏh áng ciék siông. Cêu ciŏng-uâng lièng gĕ̤h, nâ sê dŭ sê siŏh ciáng siŏh huāng hô̤ lā̤ "săng siáng-buŏi" (三聖杯) hĕ̤k-ciā "săng-siáng" (三聖), săng siáng-buŏi diâng-áng, giók-dêng màng-nièng sô̤i gì dòng.Nâ sê gĕ̤h siŏh lùng giâ-lì gāu ciáh áng dŭ muôi dé̤ṳng, cêu áng gó-dêng sông-sê̤ṳ gái gĕ̤h siŏh lùng, gĕ̤h gáu ô áng sê "săng siáng-buŏi" ùi-cī. Màng-nièng-màng sô̤i gì gó-sê gĭng-nièng gì áng hô̤ lā̤ "hŭk-áng" (復案).
  Sĕk-săng hī nĭk găk gô-áng ngiàng-sìng, cĭ-âu ciŏng sìng chiāng gáu hèng-dài (行台) cáng-sì hiók-kă, áng sĭk-guáng hèng-dài ék-buăng siék diŏh Să̤-iòng Cék-siêng-dòng. Sĕk-săng màng-buŏ â̤ sāi găk Să̤-iòng hó-gê̤ṳng ngiàng-sìng. Sĕk-sé màng-buŏ báik-dēng téng hèng-dài chók-huák, sùng guó sĕk-săng-hiŏng. Ngiàng-sìng gì sèng-âu, Ŭng, Kŏng lâng ciáh ciŏng-gŭng muōi gĭng-guó siŏh ciáh dòng, hī ciáh dòng dŭ diŏh ciŏng ĭ ĕng diŏh gé̤ṳng-dók lā̤ gé̤ṳng có̤ siŏh ciáh miàng hô̤ lā̤ "siăh iéng" (食宴) gì ngì-sék, dòng lā̤ iâ â̤ tì-gṳ̆ng hūng-găng, diĕng-cé̤ṳk, gèng-cé̤ṳk chiāng chăng-gă gì nè̤ng siăh. Có̤i hâiu gáu â̤ siŏh nièng gì sĭng-áng siék hiŏng-áng ăng-chió, hô̤ lā̤ diōng-gṳ̆ng (轉宮).
  
  ## Giū-áng Sĕk-săng-dòng
  | gīng                        | áng                        | dòng                                                                         | dòng gì dê-cī                                                                                                                          | dòng gì cô̤-biĕu                                 | bê-ció                                                                                                                                                |
  | --------------------------- | -------------------------- | ---------------------------------------------------------------------------- | -------------------------------------------------------------------------------------------------------------------------------------- | ----------------------------------------------- | ----------------------------------------------------------------------------------------------------------------------------------------------------- |
  | Sĭk-buô-gīng 石部境         | Tái-bìng-săng-áng 太平山案 | Tái-bìng-săng-dòng (Giū-áng Tái-săng-hū Cūng-dòng) 太平山堂 (九案泰山府總堂) | Dài-gĕ̤ng-kṳ̆ Tái-bìng Nê-lâe̤ng (太平二弄) 44 hô̤                                                                                         | 26°03′51″N 119°17′49″E﻿ / ﻿26.06419°N 119.29701°E | Hók-gióng-sēng Mìng-cŭk Cūng-gáu Sê̤ṳ-ô-tiăng (福建省民族宗教事務廳) nêng-dêng gì cŭng-gáu uăk-dông diòng-sū.                                          |
  | Sĭk-buô-gīng 石部境         | Tái-bìng-săng-áng 太平山案 | Săng-giāng-diē Ĭng-iòng Ciŏng-áng-dòng 山仔裏陰陽專案堂                      | Giū-áng Tái-săng Cūng-dòng dó̤i-méng-gă̤ hó-gê̤ṳng. Dìng-huŏng-uōng (庭芳苑), Ṳ̀ng-séng Sĕ̤ng-hòng-siàng Lōng-dìng (融信雙杭城朗庭) cĭ-găng | 26°03′52″N 119°17′47″E﻿ / ﻿26.06438°N 119.29632°E |                                                                                                                                                       |
  | Sĭk-buô-gīng 石部境         | Tái-bìng-săng-áng 太平山案 | Sĕ̤ng-puō-tàu Hiĕk-sĭng-dòng 雙浦頭協心堂                                     | Dài-gĕ̤ng-kṳ̆ È̤ng-kéng-diē Sĭng-chŏng (紅慶里新村) 19 cô̤                                                                                 | 26°04′06″N 119°17′52″E﻿ / ﻿26.06835°N 119.29772°E | Cháik-chiĕng, cáng-ăng (暫安) siēu-kṳ̆ diē-sié.                                                                                                        |
  | Puō-dĕ̤ng-gīng 浦東境        | Puō-dĕ̤ng-áng 浦東案        | Puō-dĕ̤ng-dòng 浦東堂                                                         | Dài-gĕ̤ng-kṳ̆ Băh-mā Nàng-lô (白馬南路) 305-1 hô̤                                                                                         | 26°03′50″N 119°17′31″E﻿ / ﻿26.06392°N 119.29184°E | Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū. Cháik-chiĕng ī-hâiu tṳ̀ng kī.                                    |
  | Puō-să̤-gīng 浦西境          | Puō-să̤-áng 浦西案          | Puō-să̤ Hók-sêu-dòng 浦西福壽堂                                               | Dài-gĕ̤ng-kṳ̆ Puō-să̤-lô (浦西路) 6 hô̤, Puō-să̤-chŏng (浦西村) diē-sié                                                                     | 26°03′47″N 119°17′24″E﻿ / ﻿26.06299°N 119.28995°E | Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū. Dài-gĕ̤ng-kṳ̆ bók-kō̤ iè-dông ùng-ŭk diēng (臺江區不可移動文物點). |
  | Lìng-tŭng-gīng 靈通境       | Iòng-bīng-áng 洋炳案       | Iòng-bīng Dùng-sĭng-dòng 洋炳同心堂                                          | Dài-gĕ̤ng-kṳ̆ Gău-tŭng-lô (交通路) 40 hô̤, Hók-gióng Ĭ-kuŏ Dâi-hŏk duâi-muòng hó-gê̤ṳng                                                    | 26°04′12″N 119°17′45″E﻿ / ﻿26.07004°N 119.29573°E |                                                                                                                                                       |
  | Gāng-éng-gīng 感應境        | Ò̤-siông-áng 河上案         | Ò̤-siông Géu-sĕng-dòng 河上救生堂                                             | Dài-gĕ̤ng-kṳ̆ Băh-mā Nàng-lô (白馬南路) 432 hô̤                                                                                           | 26°03′51″N 119°17′27″E﻿ / ﻿26.06404°N 119.29084°E | Cháik-chiĕng ī-hâiu tṳ̀ng kī. Dài-gĕ̤ng-kṳ̆ ùng-ŭk bō̤-hô dăng-ôi.                                                                                        |
  | Gāng-éng-gīng 感應境        | Ò̤-siông-áng 河上案         | Â-ò̤-dòng 下河堂                                                              | Dài-gĕ̤ng-kṳ̆ Â-ò̤-diē (下河裏) 84 hô̤                                                                                                     | 26°04′18″N 119°17′49″E﻿ / ﻿26.07153°N 119.29702°E |                                                                                                                                                       |
  | Gá-diòng-bāng-gīng 教場坂境 | Gá-diòng-bāng-áng 教場坂案 | Gá-diòng-bāng-dòng 教場坂堂                                                  | Gū-làu-kṳ̆ Gă-iòng-háe̤ng (加洋巷) 28 hô̤. Gă-iòng-háe̤ng gâe̤ng Gá-diòng-háe̤ng (教場巷) gău-chă diô-kāu biĕng-dău                          | 26°04′33″N 119°17′40″E﻿ / ﻿26.07581°N 119.29458°E | Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū.                                                                 |
  | Gă-hĭng-gīng 嘉興境         | Să̤-iàng-áng 西營案         | Să̤-iàng-diē Dòng-sĕng-dòng 西營裏長生堂                                      | Gū-làu-kṳ̆ Gă-iòng Sĭng-chŏng (加洋新村) diē-sié                                                                                        | 26°04′32″N 119°17′34″E﻿ / ﻿26.07542°N 119.29266°E | cáng-ăng (暫安) siēu-kṳ̆ diē-sié, mò̤ gó-dêng gì miêu.                                                                                                  |
  | Siông-iòng-gīng 上洋境      | Să̤-iòng-áng 西洋案         | Să̤-iòng Cék-siêng-dòng 西洋積善堂                                            | Dài-gĕ̤ng-kṳ̆ Să̤-iòng-diē (西洋裏) Să̤-iòng Sĭng-chŏng (西洋新村) diē-sié                                                                 | 26°04′20″N 119°17′28″E﻿ / ﻿26.07228°N 119.29102°E | Cháik-chiĕng ī-hâiu tṳ̀ng kī.                                                                                                                          |
  | Hô̤-mìng-dĕ̤ng-gīng 護民東境  | Dāu-diè-áng 斗池案         | Dāu-diè-dòng 斗池堂                                                          | Gū-làu-kṳ̆ Băh-mā Ciĕ-lô (白馬支路) 169 hô̤ Dāu-diè Sĭng-chŏng (斗池新村) B kṳ̆ Nguŏk-dāu Guōng-diòng (玉斗廣場)                          | 26°04′25″N 119°17′06″E﻿ / ﻿26.07358°N 119.28492°E | Cháik-chiĕng ī-hâiu tṳ̀ng kī.                                                                                                                          |
  | Hô̤-mìng-dĕ̤ng-gīng 護民東境  | Dāu-diè-áng 斗池案         | Hàng-tàu-dòng 涵頭堂                                                         | Dài-gĕ̤ng-kṳ̆ Ŭ-săng-lô (烏山路) 87 hô̤                                                                                                   | 26°04′28″N 119°17′20″E﻿ / ﻿26.07456°N 119.28900°E | Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū. Cháik-chiĕng ī-hâiu tṳ̀ng kī.                                    |
  
  
  ## Lĭk-nièng muóng-buŏi giék-guō
  | Gŭng-lĭk nièng-hông                                | Găng-ciĕ nièng-hông          | sô̤i-áng gì dòng                                 | bê-ció                                                                                               |
  | -------------------------------------------------- | ---------------------------- | ----------------------------------------------- | ---------------------------------------------------------------------------------------------------- |
  | 1944 nièng                                         | Mìng-guók 33 nièng Gák-sĭng  | Să̤-iòng Cék-siêng-dòng                          | Să̤-iòng có̤ buáng-dâung.                                                                              |
  | 1945 nièng                                         | Mìng-guók 34 nièng Ĭk-iū     |                                                 |                                                                                                      |
  | 1946 nièng                                         | Mìng-guók 35 nièng Bīng-sáe̤k | Iòng-bīng Dùng-sĭng-dòng                        |                                                                                                      |
  | 1947 nièng                                         | Mìng-guók 36 nièng Dĭng-hâi  | Ò̤-siông Géu-sĕng-dòng                           |                                                                                                      |
  | 1948 nièng                                         | Mìng-guók 37 nièng Muô-cṳ̄    | Hàng-tàu Duâi-dòng                              |                                                                                                      |
  | 1949 nièng                                         | Mìng-guók 38 nièng Gī-tiū    | Gá-diòng-bāng-dòng                              |                                                                                                      |
  | 1950 nièng                                         | Gĕng-ìng-nièng               | Dāu-diè-siâ                                     |                                                                                                      |
  | 1951 nièng                                         | Sĭng-māu-nièng               | Puō-dĕ̤ng Duâi-dòng                              |                                                                                                      |
  | 1952 nièng                                         | Ìng-sìng-nièng               | Dāu-diè-siâ                                     |                                                                                                      |
  | 1953 nièng                                         | Gŭi-sê̤ṳ-nièng                | Puō-să̤ Hók-sêu-dòng                             |                                                                                                      |
  | 1954 nièng                                         | Gák-ngū-nièng                | Tái-bìng-săng-dòng                              |                                                                                                      |
  | 1955 nièng                                         | Ĭk-ê-nièng                   | Ò̤-siông Géu-sĕng-dòng                           |                                                                                                      |
  | 1956 nièng                                         | Bīng-sĭng-nièng              | Tái-bìng-săng-dòng                              |                                                                                                      |
  | 1957 nièng                                         | Dĭng-iū-nièng                |                                                 |                                                                                                      |
  | 1958 nièng                                         | Muô-sáe̤k-nièng               | Dāu-diè-siâ                                     |                                                                                                      |
  | 1959 nièng                                         | Gī-hâi-nièng                 |                                                 |                                                                                                      |
  | 1960 nièng                                         | Gĕng-cṳ̄-nièng                | Puō-să̤ Hók-sêu-dòng                             |                                                                                                      |
  | 1961 nièng                                         | Sĭng-tiū-nièng               | Ò̤-siông Géu-sĕng-dòng                           |                                                                                                      |
  | 1962 nièng                                         | Ìng-ìng-nièng                | Tái-bìng-săng-dòng                              |                                                                                                      |
  | 1963 nièng gáu 1990 nièng gĭ-găng dìng-cī gṳ̄-bâing |                              |                                                 |                                                                                                      |
  | 1991 nièng                                         | Sĭng-ê-nièng                 | Tái-bìng-săng-dòng                              | Tái-bìng-săng có̤ buáng-dâung. Mò̤ muóng-buŏi.                                                         |
  | 1992 nièng                                         | Ìng-sĭng-nièng               | Tái-bìng-săng-dòng                              | mò̤ muóng-buŏi                                                                                        |
  | 1993 nièng                                         | Gŭi-iū-nièng                 | Iòng-bīng Dùng-sĭng-dòng                        | Tiék-liāng (鐵嶺) có̤ buáng-dâung. Hŭi-hŭk tàu huòi Sĕk-săng-hiŏng lièng-hăk ngiàng-sìng, muóng-buŏi. |
  | 1994 nièng                                         | Gák-sáe̤k-nièng               | Ò̤-siông Géu-sĕng-dòng                           |                                                                                                      |
  | 1995 nièng                                         | Ĭk-hâi-nièng                 | Ò̤-siông Géu-sĕng-dòng                           | hŭk-áng                                                                                              |
  | 1996 nièng                                         | Bīng-cṳ̄-nièng                | Să̤-iàng Dòng-sĕng-dòng                          |                                                                                                      |
  | 1997 nièng                                         | Dĭng-tiū-nièng               | Să̤-iòng Cék-siêng-dòng                          |                                                                                                      |
  | 1998 nièng                                         | Muô-ìng-nièng                | Puō-dĕ̤ng-gīng Duâi-dòng                         |                                                                                                      |
  | 1999 nièng                                         | Gī-māu-nièng                 | Ò̤-siông Géu-sĕng-dòng                           |                                                                                                      |
  | 2000 nièng                                         | Gĕng-sìng-nièng              | Să̤-iòng Cék-siêng-dòng                          |                                                                                                      |
  | 2001 nièng                                         | Sĭng-sê̤ṳ-nièng               | Puō-dĕ̤ng-gīng Duâi-dòng                         |                                                                                                      |
  | 2002 nièng                                         | Ìng-ngū-nièng                | Să̤-iòng Cék-siêng-dòng                          |                                                                                                      |
  | 2003 nièng                                         | Gŭi-ê-nièng                  | Să̤-iàng Dòng-sĕng-dòng                          |                                                                                                      |
  | 2004 nièng                                         | Gák-sĭng-nièng               | Puō-să̤ Hók-sêu-dòng                             |                                                                                                      |
  | 2005 nièng                                         | Ĭk-iū-nièng                  | Puō-dĕ̤ng-gīng Duâi-dòng                         |                                                                                                      |
  | 2006 nièng                                         | Bīng-sáe̤k-nièng              | Sĕ̤ng-puō-tàu Hiĕk-sĭng-dòng                     |                                                                                                      |
  | 2007 nièng                                         | Dĭng-hâi-nièng               | Ò̤-siông Géu-sĕng-dòng                           |                                                                                                      |
  | 2008 nièng                                         | Muô-cṳ̄-nièng                 | Să̤-iòng Cék-siêng-dòng                          | Să̤-iòng có̤ buáng-dâung. Sĕk-săng-hiŏng lièng-hăk ngiàng-sìng                                         |
  | 2009 nièng                                         | Gī-tiū-nièng                 | Â-ò̤-siông Duâi-dòng                             |                                                                                                      |
  | 2010 nièng                                         | Gĕng-ìng-nièng               | Gá-diòng-bāng-dòng                              |                                                                                                      |
  | 2011 nièng                                         | Sĭng-māu                     | Dāu-diè-siâ                                     |                                                                                                      |
  | 2012 nièng                                         | Ìng-sìng-nièng               | Sĕ̤ng-puō-tàu Hiĕk-sĭng-dòng                     |                                                                                                      |
  | 2013 nièng                                         | Gŭi-sê̤ṳ-nièng                | Puō-dĕ̤ng-gīng Duâi-dòng                         |                                                                                                      |
  | 2014 nièng                                         | Gák-ngū-nièng                | Gá-diòng-bāng-dòng                              |                                                                                                      |
  | 2015 nièng                                         | Ĭk-ê-nièng                   | Dāu-diè-siâ                                     |                                                                                                      |
  | 2016 nièng                                         | Bīng-sĭng-nièng              | Iòng-bīng Dùng-sĭng-dòng                        |                                                                                                      |
  | 2017 nièng                                         | Dĭng-iū-nièng                | Tái-bìng-săng-dòng (Giū-áng Tái-săng Cūng-dòng) | Iĕu-chiāng Dài-uăng Ngì-làng Dŭng-ngŏk-miêu lièng-hăk ngiàng-sìng                                    |
  | 2018 nièng                                         | Muô-sáe̤k-nièng               | Să̤-iòng Cék-siêng-dòng                          |                                                                                                      |
  | 2019 nièng                                         | Gī-hâi-nièng                 | Săng-giāng-diē Ĭng-iòng Ciŏng-áng-dòng          |                                                                                                      |
  | 2020 nièng                                         | Gĕng-cṳ̄-nièng                | Să̤-iòng Cék-siêng-dòng                          |                                                                                                      |
  | 2021 nièng                                         | Sĭng-tiū-nièng               | Iòng-bīng Dùng-sĭng-dòng                        |                                                                                                      |
  | 2022 nièng                                         | Ìng-ìng-nièng                | Puō-dĕ̤ng-gīng Duâi-dòng                         | ché-buŏi: Să̤-iàng Dòng-sĕng-dòng                                                                     |
  | 2023 nièng                                         | Gŭi-māu-nièng                | Gá-diòng-bāng-dòng                              | ché-buŏi: Săng-giāng-diē Ĭng-iòng Ciŏng-áng-dòng                                                     |
  | 2024 nièng                                         | Gák-sìng-nièng               | Gá-diòng-bāng-dòng                              | hŭk-áng                                                                                              |
title: Giū-áng Tái-săng
wikitext: {{twin|0}}
  '''Giū-áng Tái-săng''' (九案泰山) sê [[Hók-ciŭ]] [[Dài-gĕ̤ng]] hó-gê̤ṳng gì siŏh ciáh chŏng-miêu (村廟) séng-ngiōng lièng-hăk-tā̤. Gé̤ṳng Giū-áng Tái-săng gì miêu dŭ-liāng ô siŏh ciáh hū (府) gâe̤ng sĕk-săng ciáh dòng (堂), tūng-chĭng "Giū-áng Sĕk-săng-dòng" (九案十三堂). Giū-áng Tái-săng-hū cūng-dòng (九案泰山府總堂) diŏh Dài-gĕ̤ng-kṳ̆ Tái-bìng Nê-lâe̤ng (太平二弄) biĕng-dău, gâe̤ng Tái-bìng-dòng (太平堂) găk siŏh ciáh dê-huŏng.
  
  Giū-áng Tái-săng-hū gé̤ṳng [[Dŭng-ngŏk Dâi-dá̤]] (東嶽大帝) gì buô-hâ [[Ŭng Nguòng-só̤i|Ŭng Dŭ-tūng]] (溫都統) gâe̤ng [[Kŏng Nguòng-só̤i|Kŏng Dŭ-tūng]] (康都統), hô̤ lā̤ "Ŭng Tái-săng" (溫泰山), "Kŏng Tái-săng" (康泰山). Chŭi-iòng mò̤ gé̤ṳng Dŭng-ngŏk Dâi-dá̤, dáng-sê iâ gó̤ lō̤ "Tái-săng-hū" (泰山府). Giū-áng Tái-săng-hū găk Nàng-dàng Sĕk-săng-hiŏng (南臺十三鄉) ô cê-gă gì hŭng-dòng (分堂), hŭng-dòng diē-sié sô̤i gì sê lâng ciáh dŭ-tūng gì buô-hâ. Muōi siŏh nièng gì [[9 nguŏk 1 hô̤ (nùng-lĭk)|gāu-nguŏk chĕ̤-ék]] gáu [[9 nguŏk 14 hô̤ (nùng-lĭk)|sĕk-sé]], sĕk-săng-dòng buŏng siàng gāu cū chăng-gă [[ngiàng-sìng]] uăk-dông, hô̤ lā̤ "ngiàng Tái-săng" (迎泰山). Ciā gāu cū ké̤ṳk dŏng-dê nè̤ng hô̤ lā̤ "Giū-áng" (九案), "Giū-áng Tái-săng" gì miàng-cê cêu sê ciŏng-uâng lì gì. Sĕk-nê [[muóng-buŏi]], giók-dêng â̤ siŏh nièng lâng ciáh dŭ-tūng diŏh sô̤i diê ciáh dòng lā̤. Sĕk-săng-dòng ô gì siŏh hiŏng siŏh áng (案), ô gì lâng săng hiŏng siŏh áng, dŭ-liāng ô gāu ciáh áng. Găk Dĕ̤ng-muòng ngiê-dāu gì [[Ngŏk-hŭng]] (岳峰) gó ô siŏh ciáh gé̤ṳng Dŭng-ngŏk Dâi-dá̤ gì [[Céng-ăng Dŭng-ngŏk-miêu|Tái-săng-hū]], ôi gâe̤ng ĭ kṳ̆-biék, cêu ciŏng gé̤ṳng Ŭng, Kŏng nê dŭ-tūng gì miêu gó có̤ "Giū-áng Tái-săng-hū" (九案泰山府). Sĭk-cié [[Dô̤-gáu]] diē-sié ciáng-sék gì chĭng-hŭ sê Dŭng-ngŏk Tái-săng Dŭ-tūng-hū (東嶽泰山都統府).
  
  ==Lĭk-sṳ̄==
  Giū-áng Tái-săng gì Sĕk-săng-hiŏng (十三鄉) sê cī Tái-bìng-săng (太平山), Săng-giāng-diē (山仔裏), Hàng-tàu (涵頭), Gá-diòng-bāng (教場坂), Puō-dĕ̤ng (浦東), Puō-să̤ (浦西), Să̤-iòng (西洋), Dāu-diè (斗池), Să̤-iàng-diē (西營裏), Iòng-bīng (洋炳), Sĕ̤ng-puō-tàu (雙浦頭), Ò̤-siông (河上), Ò̤-â (河下) 13 ciáh chŏng, ciā dê-huŏng ô 3420 [[bìng-huŏng-mī|bìng-huŏng]] hī-māng duâi, siŏng-dŏng gĭng-dáng [[Dài-gĕ̤ng]] să̤-báe̤k gâe̤ng [[Gū-làu]] să̤-nàng, dĕ̤ng gáu Báik-ék-chék-lô (八一七路) gâe̤ng Iòng-dṳ̆ng-lô (洋中路), să̤ gáu Nê-kuàng-lô (二環路) gâe̤ng Dòng-tĭng-lô (長汀路), báe̤k gáu Kuàng-siàng-lô (環城路) gê̤ng Là̤-mìng-lô (黎明路), nàng gáu Nìng-huá-lô (寧化路) Ngiê-ciŭ-gīng (義洲境). Giū-áng Tái-săng gì séng-ngiōng ô sé ngô báh nièng gì lĭk-sṳ̄, gé̤ṳng Ŭng Dŭ-tūng (溫都統) gâe̤ng Kŏng Dŭ-tūng (康都統). Ŭng Dŭ-tūng miàng Kìng (瓊), guăng hŭng "Dŭng-dâi Ngŏk-cŭng Ngṳ̆k-cièng Dṳ̆ng-cêng-uòng" (東岱嶽宗御前忠靖王), Kŏng Dŭ-tūng miàng Sĭk (席), guăng hŭng "Dŭng-dâi Ngŏk-cŭng Ngṳ̆k-cièng Ĭng-liĕk-uòng" (東岱嶽宗御前英烈王); ĭ lâng ciáh ciŏng-gŭng dŭ sê ĭng-ôi dê hō̤ cêng sâ̤ báh-sáng gì [[ŭng-bâng]] ké̤ṳk [[Ngṳ̆k-huòng-siông-dá̤]] hŭng-guăng, sṳ̆k [[Dŭng-ngŏk Dâi-dá̤]] guāng, dŭ sê Dŭng-ngŏk Sĕk Tái-bō̤ (東嶽十太保) cĭ ék. Có̤i cā nâ diŏh Tái-bìng-săng-chŏng ô gé̤ṳng lâng ciáh ciŏng-gŭng, cêu sê găk Tái-bìng-săng-dòng, Tái-bìng-săng-dòng gì hiŏng-huōi sê téng Hók-ciŭ siàng-báe̤k gì Dŭng-nguŏk-miêu (東嶽廟) chiāng gì. Chă-bók-dŏ̤ [[Mìng-dièu]], [[Chĭng-dièu]] sì-gĭ, Nàng-dài Sĕk-săng-hiŏng (南臺十三鄉) huák-sĕng ŭng-bâng, cêng sâ̤ nè̤ng gāng-niēng, nâ ô gé̤ṳng lâng ciáh ciŏng-gŭng gì Tái-bìng-săng-chŏng sêu-căi có̤i kĭng, gó-chṳ̄ hó-gê̤ṳng gì chŏng dŭ lièng-hăk kī lì gé̤ṳng lâng ciáh ciŏng-gŭng, ī-giù bō̤-iêu. Bék-ciáh chiŏng gé̤ṳng lâng ciáh ciŏng-gŭng gì chŏng-miêu lṳ̆k-lṳ̆k-sṳ̆k-sṳ̆k kī kī lì, dŭ-liāng sĕk-săng-dòng, dŭ sê găk Mìng-dièu, Chĭng-dièu sèng-âu kī gì.
  
  Giū-áng Tái-săng gì séng-ngiōng bī-gáu dĕk-sṳ̀: 13 ciáh chŏng gê̤ṳng-dùng gé̤ṳng siŏh ciáh sìng, séng-ngiōng lièng-hăk-tā̤ bī-gáu duâi; muōi siŏh ciáh chŏng dŭ ô cê-gă gì chŏng-miêu, dáng-sê gé̤ṳng gì ciō-sìng sê áng muóng-buŏi gì giék-guō lùng lā̤ sô̤i 13 ciáh dòng lā̤, ng-sê dòng-gĭ sô̤i siŏh ciáh dòng lā̤; lêng-ngôi, ngiàng-sìng sê ī ciék-sáe̤ng ciō-sìng gì huŏng-sék kăi-sṳ̄, cuòi iâ sê bī-gáu dĕk-biék.
  
  Có̤i-cā, Dĕ̤ng-muòng gì [[Céng-ăng Dŭng-ngŏk-miêu|Dŭng-ngŏk Tái-săng-miêu]] ngiàng-sìng uăk-dông sê có̤i duâi có̤i lṳ̀ng-dâe̤ng gì. [[Ùng-gáik]] ī-hâiu, ngiàng-sìng uăk-dông ké̤ṳk géng-cī, dāng hŭ-uái gì ngiàng-sìng mò̤ lāu. Giū-áng Tái-săng gì ngiàng-sìng hī sèng-âu iâ dìng lâi, dáng-sê gáu [[1990 nièng-dâi]], Giū-áng Tái-săng gì ngiàng-sìng uăk-dông bók hŭi-hŭk lāu, gó-ô cêng sâ̤ chĭng-nièng-gŏ̤ gă diē lì. Chŭi-iòng-gŏng sĕk-săng-chŏng dŭ cháik-chiĕng chă-bók-dŏ̤ lāu, Giū-áng Tái-săng gì ngiàng-sìng gó làu lā̤, gó có̤ lā̤ cêng nâu-iĕk, muōi nièng chă-bók-dŏ̤ ô chiĕng gūi nè̤ng chăng-gă, sê gĭng-dáng Hók-ciŭ siàng-kṳ̆ có̤i duâi gì ngiàng-sìng uăk-dông.
  
  2016 nièng 3 nguŏk, Dài-gĕ̤ng-kṳ̆ céng-hū ciŏng "Giū-áng Tái-săng séng-sṳ̆k" (九案泰山信俗) liĕk diē Dài-gĕ̤ng-kṳ̆ dâ̤ 2 piĕ hĭ-ŭk-cék ùng-huá mìng-sāng mìng-liŏh (非物質文化遺產名錄). 2017 nièng 11 nguŏk 3 hô̤, "Hāi-hiĕk Liōng-ngiâng (Hók-ciŭ) Giū-áng Sĕk-săng-hiŏng Tái-săng Ùng-huá-cáik" (海峽兩岸（福州）九案十三鄉泰山文化節) kŭi-mŏk, ô chiāng [[Dài-uăng]] gì [[Ngì-làng Dŭng-ngŏk-miêu]] gì nè̤ng lì chăng-gă.
  
  ==Ngiàng-sìng guó-tiàng==
  Muōi siŏh nièng [[9 nguŏk 1 hô̤ (nùng-lĭk)|gāu-nguŏk chĕ̤-ék]] gì Ngū-sì (午時) sê Ŭng, Kŏng lâng ciáh ciŏng-gŭng kŭi-dòng bâing-gŭng gì sì-găng, có̤i-gê̤ṳng gūi nièng ĭng-ôi sì-găng gāng, gĭng-siòng tì-cā gáu [[8 nguŏk 30 hô̤ (nùng-lĭk)|Báik-nguŏk Săng-sĕk]] cêu kŭi-dòng lāu. Kŭi-dòng cĭ sèng, Gé̤ṳng diŏh [[Să̤-iàng-diē Dòng-sĕng-dòng]] gì lâng ciáh "Tái-săng Hô̤-gá Dâi-ciŏng-gŭng" (泰山護駕大將軍) Duâi-báh (大伯), Nê-báh (二伯) chók-huák kó̤ gô-áng (舊案) Ŭng, Kŏng lâng ciáh ciŏng-gŭng hŭ-uái hô̤-gá. Sĕk-săng-dòng có̤ gāng-dăng gì ngì-sék, ciŏng miêu diē-sié gì Ŭng, Kŏng lâng ciáh ciŏng-gŭng uâng siông sĭng gì ĭ-siòng, uâng ĭ-siòng iù [[Săng-giāng-diē-dòng]] hó-cáik. Ngì-sék giék-sók ī-hâiu, ciŏng Ngū-iàng-guáng (五營罐) gì hŭng-dièu tiē lâi, gái-gái huăng kŭi, ngê̤ṳ-é ciŏng [[Ngū-iàng|Ngū-iàng Bĭng-mā-sĭ]] (五營兵馬司) gì bĭng-giāng bóng chók kó̤ sùng, ôi ngiàng-sìng có̤ cūng-bê. Ciék-giâ-lì gì [[9 nguŏk 2 hô̤ (nùng-lĭk)|chĕ̤-nê]] gáu [[9 nguŏk 8 hô̤ (nùng-lĭk)|chĕ̤-báik]] cêu-sê sĕk-săng-dòng cê-gă gì ngiàng-sìng uăk-dông. Gì-tă sĕk-nê ciáh dòng gé̤ṳng gì sìng gáu gô-áng, hióng Kŏng Ciŏng-gŭng bái-sêu. [[9 nguŏk 9 hô̤ (nùng-lĭk)|Chĕ̤-gāu]] sê Kŏng Ciŏng-gŭng gì săng-nĭk (Ŭng Ciŏng-gŭng săng-nĭk sê [[5 nguŏk 5 hô̤ (nùng-lĭk)|ngū-nguŏk chĕ̤-ngô]]), áng diòng-tūng diŏh có̤ ngì-sék, bā̤ gé̤ṳng-pīng, bóng [[páu-diông]], cê̤ṳ-chuăng dēng-dēng. [[9 nguŏk 11 hô̤ (nùng-lĭk)|Sĕk-ék]] màng-buŏ iù mā-lù (馬爐), puái nè̤ng kòng lā̤ mā-lù sùng Sĕk-săng-hiŏng. Mā-lù sê ô mā-tàu gì [[hiŏng-lù]], gà̤-dēng chák lā̤ lâng ciáh ciŏng-gŭng gì lêng-gì (令旗), kòng mā-lù gì nè̤ng hô̤ lā̤ mā-hŭ (馬夫). Gô-dā̤ sĕk-săng-hiŏng ô gì diô cêng cák, giêu mò̤-niĕ-ài diē kó̤, mā-lù gáu gì dê-huŏng cêu siŏng-dŏng Ŭng, Kŏng lâng ciáh ciŏng-gŭng giàng guó siŏh-iông.
  
  [[9 nguŏk 12 hô̤ (nùng-lĭk)|Gāu-nguŏk sĕk-nê]] ê-sì (未時, chă-bók-dŏ̤ â-dáu siŏh-dēng gáu săng-dēng) [[muóng-buŏi]], tŭng-guó gĕ̤h buŏi gì huŏng-sék giók-dêng â-siŏh-nièng Ŭng, Kŏng lâng ciáh ciŏng-gŭng sô̤i diê ciáh dòng lā̤. Muói-buŏi gì sèng-âu sông-sê̤ṳ iâ sê gó-diâng gì. Muóng-buŏng gì sèng-âu, gáuk dòng dòng-ciō gô̤i lâng ciáh ciŏng-gŭng méng-sèng, dô̤-sê̤ṳ ciŏng lâng piéng buŏi hióng tiĕng lā̤ gĕ̤h. lâng piéng buŏi nâ sê siŏh ciáng siŏh huāng hô̤ lā̤ "siáng-buŏi" (聖杯), dâi-biēu cáng-dòng. Muōi huòi muóng-buŏi giék-sók, áng diòng-tūng dŭ ô "dŏk mā-bà̤" (奪馬牌) gì ngì-sék. Mā-bà̤ sê siŏh ciáh chà-bà̤, dáik gáu mā-bà̤ gì áng cêu dâi-biēu â-siŏh-nièng ciŏng-gŭng sô̤i hiā áng gì dòng lā̤. Nâ sê dáik gáu sô̤i-áng cṳ̆-gák gì áng sê gūi ciáh dòng hăk siŏh-dŏ̤i gì, cêu áng hī ciáh áng nô̤i-buô gì giĕ-dêng, giók-dêng lâng ciáh ciŏng-gŭng dó̤-dā̤ diŏh sô̤i diê ciáh dòng lā̤. Tiăng-gōng cê-gă gì dòng dáik gáu "siŏh siáng" (一聖, siŏh ciáh siáng-buŏi), iàng gì hī dòng gì chĭng-nièng-gŏ̤ chṳ̄-káik kĕk có̤i ká̤ gì sók-dô̤ ciŏng mā-bà̤ dŏk kó̤, muōng bié muōng tiăng cê-gă gì dòng ô-mò̤ dáik gáu "lâng siáng" (二聖, lâng ciáh siáng-buŏi). Nâ sê mò̤, cêu ciŏng mā-bà̤ dèng diōng kó̤, iù â siŏh áng ciék siông. Cêu ciŏng-uâng lièng gĕ̤h, nâ sê dŭ sê siŏh ciáng siŏh huāng hô̤ lā̤ "săng siáng-buŏi" (三聖杯) hĕ̤k-ciā "săng-siáng" (三聖), săng siáng-buŏi diâng-áng, giók-dêng màng-nièng sô̤i gì dòng.Nâ sê gĕ̤h siŏh lùng giâ-lì gāu ciáh áng dŭ muôi dé̤ṳng, cêu áng gó-dêng sông-sê̤ṳ gái gĕ̤h siŏh lùng, gĕ̤h gáu ô áng sê "săng siáng-buŏi" ùi-cī. Màng-nièng-màng sô̤i gì gó-sê gĭng-nièng gì áng hô̤ lā̤ "hŭk-áng" (復案).
  
  [[9 nguŏk 13 hô̤ (nùng-lĭk)|Sĕk-săng]] hī nĭk găk gô-áng ngiàng-sìng, cĭ-âu ciŏng sìng chiāng gáu hèng-dài (行台) cáng-sì hiók-kă, áng sĭk-guáng hèng-dài ék-buăng siék diŏh [[Să̤-iòng Cék-siêng-dòng]]. Sĕk-săng màng-buŏ â̤ sāi găk Să̤-iòng hó-gê̤ṳng ngiàng-sìng. [[9 nguŏk 14 hô̤ (nùng-lĭk)|Sĕk-sé]] màng-buŏ báik-dēng téng hèng-dài chók-huák, sùng guó sĕk-săng-hiŏng. Ngiàng-sìng gì sèng-âu, Ŭng, Kŏng lâng ciáh ciŏng-gŭng muōi gĭng-guó siŏh ciáh dòng, hī ciáh dòng dŭ diŏh ciŏng ĭ ĕng diŏh gé̤ṳng-dók lā̤ gé̤ṳng có̤ siŏh ciáh miàng hô̤ lā̤ "siăh iéng" (食宴) gì ngì-sék, dòng lā̤ iâ â̤ tì-gṳ̆ng hūng-găng, diĕng-cé̤ṳk, gèng-cé̤ṳk chiāng chăng-gă gì nè̤ng siăh. Có̤i hâiu gáu â̤ siŏh nièng gì sĭng-áng siék hiŏng-áng ăng-chió, hô̤ lā̤ diōng-gṳ̆ng (轉宮).
  
  ==Giū-áng Sĕk-săng-dòng==
  
  {| class="wikitable"
  |+Giū-áng Sĕk-săng-dòng
  ![[gīng]]
  !áng
  !dòng
  !dòng gì dê-cī
  !dòng gì cô̤-biĕu
  !bê-ció
  |-
  | rowspan="3" |Sĭk-buô-gīng<br>石部境
  | rowspan="3" |Tái-bìng-săng-áng<br>太平山案
  | Tái-bìng-săng-dòng ([[Giū-áng Tái-săng-hū Cūng-dòng]])<br>太平山堂 (九案泰山府總堂)
  |Dài-gĕ̤ng-kṳ̆ Tái-bìng Nê-lâe̤ng (太平二弄) 44 hô̤
  | {{coord|26.06419|N|119.29701|E|display=inline}}
  |Hók-gióng-sēng Mìng-cŭk Cūng-gáu Sê̤ṳ-ô-tiăng (福建省民族宗教事務廳) nêng-dêng gì cŭng-gáu uăk-dông diòng-sū.<ref name="mzzjt">{{cite web |url =https://mzzjt.fujian.gov.cn/xxgk/tjxx/zjygfmqk/201212/t20121231_3585836.htm |title=福建省已换证宗教活动场所一览表(道教)|website=福建省民族与宗教事务厅 |date=2012-12-31}}</ref>
  |-
  |[[Săng-giāng-diē Ĭng-iòng Ciŏng-áng-dòng]]<br>山仔裏陰陽專案堂
  |Giū-áng Tái-săng Cūng-dòng dó̤i-méng-gă̤ hó-gê̤ṳng. Dìng-huŏng-uōng (庭芳苑), Ṳ̀ng-séng Sĕ̤ng-hòng-siàng Lōng-dìng (融信雙杭城朗庭) cĭ-găng
  | {{coord|26.06438|N|119.29632|E|display=inline}}
  |
  |-
  |[[Sĕ̤ng-puō-tàu Hiĕk-sĭng-dòng]]<br>雙浦頭協心堂
  |Dài-gĕ̤ng-kṳ̆ È̤ng-kéng-diē Sĭng-chŏng (紅慶里新村) 19 cô̤
  | {{coord|26.06835|N|119.29772|E|display=inline}}
  |Cháik-chiĕng, cáng-ăng (暫安) siēu-kṳ̆ diē-sié.
  |-
  | Puō-dĕ̤ng-gīng<br>浦東境
  | Puō-dĕ̤ng-áng<br>浦東案
  | [[Puō-dĕ̤ng-dòng]]<br>浦東堂
  |Dài-gĕ̤ng-kṳ̆ Băh-mā Nàng-lô (白馬南路) 305-1 hô̤
  | {{coord|26.06392|N|119.29184|E|display=inline}}
  |Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū<ref name="mzzjt"/>. Cháik-chiĕng ī-hâiu tṳ̀ng kī.
  |-
  | Puō-să̤-gīng<br>浦西境
  | Puō-să̤-áng<br>浦西案
  | [[Puō-să̤ Hók-sêu-gṳ̆ng|Puō-să̤ Hók-sêu-dòng]]<br>浦西福壽堂
  |Dài-gĕ̤ng-kṳ̆ Puō-să̤-lô (浦西路) 6 hô̤, Puō-să̤-chŏng (浦西村) diē-sié
  | {{coord|26.06299|N|119.28995|E|display=inline}}
  |Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū. Dài-gĕ̤ng-kṳ̆ bók-kō̤ iè-dông ùng-ŭk diēng (臺江區不可移動文物點).
  |-
  | Lìng-tŭng-gīng<br>靈通境
  | Iòng-bīng-áng<br>洋炳案
  | [[Iòng-bīng Dùng-sĭng-dòng]]<br>洋炳同心堂
  |Dài-gĕ̤ng-kṳ̆ Gău-tŭng-lô (交通路) 40 hô̤, [[Hók-gióng Ĭ-kuŏ Dâi-hŏk]] duâi-muòng hó-gê̤ṳng
  | {{coord|26.07004|N|119.29573|E|display=inline}}
  |
  |-
  | rowspan="2" |Gāng-éng-gīng<br>感應境
  | rowspan="2" |Ò̤-siông-áng<br>河上案
  | [[Ò̤-siông Géu-sĕng-dòng]]<br>河上救生堂
  |Dài-gĕ̤ng-kṳ̆ Băh-mā Nàng-lô (白馬南路) 432 hô̤
  | {{coord|26.06404|N|119.29084|E|display=inline}}
  | Cháik-chiĕng ī-hâiu tṳ̀ng kī. Dài-gĕ̤ng-kṳ̆ ùng-ŭk bō̤-hô dăng-ôi.
  |-
  |[[Â-ò̤-dòng]]<br>下河堂
  |Dài-gĕ̤ng-kṳ̆ Â-ò̤-diē (下河裏) 84 hô̤
  | {{coord|26.07153|N|119.29702|E|display=inline}}
  |
  |-
  | Gá-diòng-bāng-gīng<br>教場坂境
  | Gá-diòng-bāng-áng<br>教場坂案
  | [[Gá-diòng-bāng-dòng]]<br>教場坂堂
  |Gū-làu-kṳ̆ Gă-iòng-háe̤ng (加洋巷) 28 hô̤. Gă-iòng-háe̤ng gâe̤ng Gá-diòng-háe̤ng (教場巷) gău-chă diô-kāu biĕng-dău
  | {{coord|26.07581|N|119.29458|E|display=inline}}
  |Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū.
  |-
  | Gă-hĭng-gīng<br>嘉興境
  | Să̤-iàng-áng<br>西營案
  | [[Să̤-iàng-diē Dòng-sĕng-dòng]]<br>西營裏長生堂
  |Gū-làu-kṳ̆ Gă-iòng Sĭng-chŏng (加洋新村) diē-sié
  | {{coord|26.07542|N|119.29266|E|display=inline}}
  |cáng-ăng (暫安) siēu-kṳ̆ diē-sié, mò̤ gó-dêng gì miêu.
  |-
  | Siông-iòng-gīng<br>上洋境
  | Să̤-iòng-áng<br>西洋案
  | [[Să̤-iòng Cék-siêng-dòng]]<br>西洋積善堂
  |Dài-gĕ̤ng-kṳ̆ Să̤-iòng-diē (西洋裏) Să̤-iòng Sĭng-chŏng (西洋新村) diē-sié
  | {{coord|26.07228|N|119.29102|E|display=inline}}
  |Cháik-chiĕng ī-hâiu tṳ̀ng kī.
  |-
  | rowspan="2" |Hô̤-mìng-dĕ̤ng-gīng<br>護民東境
  | rowspan="2" |Dāu-diè-áng<br>斗池案
  | [[Dāu-diè-dòng]]<br>斗池堂
  |Gū-làu-kṳ̆ Băh-mā Ciĕ-lô (白馬支路) 169 hô̤ Dāu-diè Sĭng-chŏng (斗池新村) B kṳ̆ Nguŏk-dāu Guōng-diòng (玉斗廣場)
  | {{coord|26.07358|N|119.28492|E|display=inline}}
  |Cháik-chiĕng ī-hâiu tṳ̀ng kī.
  |-
  |[[Hàng-tàu-dòng]]<br>涵頭堂
  |Dài-gĕ̤ng-kṳ̆ Ŭ-săng-lô (烏山路) 87 hô̤ 
  | {{coord|26.07456|N|119.28900|E|display=inline}}
  |Hók-gióng-sēng Mìng-cŭk Cūng-gáu Sê̤ṳ-ô-tiăng nêng-dêng gì cŭng-gáu uăk-dông diòng-sū.<ref name="mzzjt"/> Cháik-chiĕng ī-hâiu tṳ̀ng kī.
  |-
  |}
  
  ==Lĭk-nièng muóng-buŏi giék-guō==
  {| class="wikitable"
  |-
  ! Gŭng-lĭk nièng-hông !! Găng-ciĕ nièng-hông !! sô̤i-áng gì dòng !! bê-ció
  |-
  | 1944 nièng || Mìng-guók 33 nièng Gák-sĭng || Să̤-iòng Cék-siêng-dòng || Să̤-iòng [[có̤ buáng-dâung]].
  |-
  | 1945 nièng || Mìng-guók 34 nièng Ĭk-iū || || 
  |-
  | 1946 nièng || Mìng-guók 35 nièng Bīng-sáe̤k || Iòng-bīng Dùng-sĭng-dòng || 
  |-
  | 1947 nièng || Mìng-guók 36 nièng Dĭng-hâi || Ò̤-siông Géu-sĕng-dòng || 
  |-
  | 1948 nièng || Mìng-guók 37 nièng Muô-cṳ̄ || Hàng-tàu Duâi-dòng || 
  |-
  | 1949 nièng || Mìng-guók 38 nièng Gī-tiū || Gá-diòng-bāng-dòng || 
  |-
  | 1950 nièng || Gĕng-ìng-nièng || Dāu-diè-siâ || 
  |-
  | 1951 nièng || Sĭng-māu-nièng || Puō-dĕ̤ng Duâi-dòng || 
  |-
  | 1952 nièng || Ìng-sìng-nièng || Dāu-diè-siâ || 
  |-
  | 1953 nièng || Gŭi-sê̤ṳ-nièng || Puō-să̤ Hók-sêu-dòng || 
  |-
  | 1954 nièng || Gák-ngū-nièng || Tái-bìng-săng-dòng || 
  |-
  | 1955 nièng || Ĭk-ê-nièng || Ò̤-siông Géu-sĕng-dòng || 
  |-
  | 1956 nièng || Bīng-sĭng-nièng || Tái-bìng-săng-dòng || 
  |-
  | 1957 nièng || Dĭng-iū-nièng ||  || 
  |-
  | 1958 nièng || Muô-sáe̤k-nièng || Dāu-diè-siâ || 
  |-
  | 1959 nièng || Gī-hâi-nièng ||  || 
  |-
  | 1960 nièng || Gĕng-cṳ̄-nièng || Puō-să̤ Hók-sêu-dòng || 
  |-
  | 1961 nièng || Sĭng-tiū-nièng || Ò̤-siông Géu-sĕng-dòng || 
  |-
  | 1962 nièng || Ìng-ìng-nièng || Tái-bìng-săng-dòng || 
  |-
  |colspan="4" align="center"|''1963 nièng gáu 1990 nièng gĭ-găng dìng-cī gṳ̄-bâing''
  |-
  | 1991 nièng || Sĭng-ê-nièng || ''Tái-bìng-săng-dòng'' || Tái-bìng-săng [[có̤ buáng-dâung]]. Mò̤ muóng-buŏi.
  |-
  | 1992 nièng || Ìng-sĭng-nièng || ''Tái-bìng-săng-dòng'' || mò̤ muóng-buŏi
  |-
  | 1993 nièng || Gŭi-iū-nièng || Iòng-bīng Dùng-sĭng-dòng ||  Tiék-liāng (鐵嶺) có̤ buáng-dâung. Hŭi-hŭk tàu huòi Sĕk-săng-hiŏng lièng-hăk ngiàng-sìng, muóng-buŏi.
  |-
  | 1994 nièng || Gák-sáe̤k-nièng || Ò̤-siông Géu-sĕng-dòng || 
  |-
  | 1995 nièng || Ĭk-hâi-nièng || Ò̤-siông Géu-sĕng-dòng || hŭk-áng
  |-
  | 1996 nièng || Bīng-cṳ̄-nièng || Să̤-iàng Dòng-sĕng-dòng || 
  |-
  | 1997 nièng || Dĭng-tiū-nièng || Să̤-iòng Cék-siêng-dòng || 
  |-
  | 1998 nièng || Muô-ìng-nièng || Puō-dĕ̤ng-gīng Duâi-dòng || 
  |-
  | 1999 nièng || Gī-māu-nièng || Ò̤-siông Géu-sĕng-dòng || 
  |-
  | 2000 nièng || Gĕng-sìng-nièng || Să̤-iòng Cék-siêng-dòng || 
  |-
  | 2001 nièng || Sĭng-sê̤ṳ-nièng || Puō-dĕ̤ng-gīng Duâi-dòng || 
  |-
  | 2002 nièng || Ìng-ngū-nièng || Să̤-iòng Cék-siêng-dòng || 
  |-
  | 2003 nièng || Gŭi-ê-nièng || Să̤-iàng Dòng-sĕng-dòng || 
  |-
  | 2004 nièng || Gák-sĭng-nièng || Puō-să̤ Hók-sêu-dòng || 
  |-
  | 2005 nièng || Ĭk-iū-nièng || Puō-dĕ̤ng-gīng Duâi-dòng || 
  |-
  | 2006 nièng || Bīng-sáe̤k-nièng || Sĕ̤ng-puō-tàu Hiĕk-sĭng-dòng || 
  |-
  | 2007 nièng || Dĭng-hâi-nièng || Ò̤-siông Géu-sĕng-dòng || 
  |-
  | 2008 nièng || Muô-cṳ̄-nièng || Să̤-iòng Cék-siêng-dòng || Să̤-iòng có̤ buáng-dâung. Sĕk-săng-hiŏng lièng-hăk ngiàng-sìng
  |-
  | 2009 nièng || Gī-tiū-nièng || Â-ò̤-siông Duâi-dòng || 
  |-
  | 2010 nièng || Gĕng-ìng-nièng || Gá-diòng-bāng-dòng || 
  |-
  | 2011 nièng || Sĭng-māu || Dāu-diè-siâ || 
  |-
  | 2012 nièng || Ìng-sìng-nièng || Sĕ̤ng-puō-tàu Hiĕk-sĭng-dòng || 
  |-
  | 2013 nièng || Gŭi-sê̤ṳ-nièng || Puō-dĕ̤ng-gīng Duâi-dòng || 
  |-
  | 2014 nièng || Gák-ngū-nièng || Gá-diòng-bāng-dòng || 
  |-
  | 2015 nièng || Ĭk-ê-nièng || Dāu-diè-siâ || 
  |-
  | 2016 nièng || Bīng-sĭng-nièng || Iòng-bīng Dùng-sĭng-dòng || 
  |-
  | 2017 nièng || Dĭng-iū-nièng || Tái-bìng-săng-dòng (Giū-áng Tái-săng Cūng-dòng) || Iĕu-chiāng Dài-uăng Ngì-làng Dŭng-ngŏk-miêu lièng-hăk ngiàng-sìng
  |-
  | 2018 nièng || Muô-sáe̤k-nièng || Să̤-iòng Cék-siêng-dòng || 
  |-
  | 2019 nièng || Gī-hâi-nièng || Săng-giāng-diē Ĭng-iòng Ciŏng-áng-dòng || 
  |-
  | 2020 nièng || Gĕng-cṳ̄-nièng || Să̤-iòng Cék-siêng-dòng || 
  |-
  | 2021 nièng || Sĭng-tiū-nièng || Iòng-bīng Dùng-sĭng-dòng || 
  |-
  | 2022 nièng || Ìng-ìng-nièng || Puō-dĕ̤ng-gīng Duâi-dòng || ché-buŏi: Să̤-iàng Dòng-sĕng-dòng
  |-
  | 2023 nièng || Gŭi-māu-nièng || Gá-diòng-bāng-dòng || ché-buŏi: Săng-giāng-diē Ĭng-iòng Ciŏng-áng-dòng
  |-
  | 2024 nièng || Gák-sìng-nièng || Gá-diòng-bāng-dòng || hŭk-áng
  |-
  |}
  
  ==Chăng-kō̤ cṳ̆-lâiu==
  {{reflist}}
  *[https://www.thepaper.cn/newsDetail_forward_1578657 调查与研究︱闽都游神：迷恋“塔骨”的年轻人]
  *[https://www.thepaper.cn/newsDetail_forward_1610410 春节新年俗：福州九案泰山温康二都统的新春团拜]
  *{{Cite web|title =调适与重建：城市化进程中民间信仰庙宇的道教化与规范化——以福州九案十三堂为例 |url = https://www.doc88.com/p-91499563053610.html |archiveurl = https://web.archive.org/web/20250212150846/https://www.doc88.com/p-91499563053610.html|archivedate=2025-02-12}}
  *{{Cite web|author=蒋驰| title =福州九案泰山信仰及其祭祀空间研究 |url = https://www.doc88.com/p-31573625274290.html |archiveurl =https://web.archive.org/web/20250216042745/https://www.doc88.com/p-31573625274290.html |archivedate=2025-02-16 }}
  *{{Cite web| title = 福州九案泰山信仰与城市“大傩” |url = https://mp.weixin.qq.com/s?src=11&timestamp=1739368270&ver=5808&signature=3L8N*qjuBeXKDjUELHlLW6rbuHtVc1Bw75M6*mGRZnAbPA6jeHbogdwIns5XGF4hWaZhZiSkglkF6MdT2bsbS-dJM0kQGYn6ijf71C-hTWhLYM3z3S18yzz20NjSW1zM&new=1}}
  
  
  [[分類:dô̤-gáu]]